ก.ล.ต.ย้ำคดีล่าสัตว์สงวนไม่ผิดเกณฑ์ผบห. โบ้ยบอร์ดITDชี้ชะตา”เปรมชัย”กระเด็นเก้าอี้เอ็มดี!
ก.ล.ต.ย้ำคดีล่าสัตว์สงวนไม่ผิดเกณฑ์ผู้บริหาร โบ้ยบอร์ด ITD ตัดสินชะตา “เปรมชัย” กระเด็นเก้าอี้เอ็มดี! ชี้แต่ละบจ.จัดทำแนวบรรษัทภิบาลไม่เหมือนกัน
7 ก.พ. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า จากกรณีที่นายเปรมชัย กรรณสูต ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ถูกควบคุมตัวในเขตรักษาพันธุ์สัตว์ป่า พร้อมซากสัตว์ป่าและอาวุธปืน ผลสืบเนื่องจากกรณีดังกล่าวจะเข้าข่ายขาดความน่าไว้วางใจในการเป็นผู้บริหารบริษัทจดทะเบียนหรือไม่นั้น ตามประกาศคณะกรรมการ ก.ล.ต. ที่ กจ. 3/2560 ไม่ได้ระบุให้ความผิดในเรื่องดังกล่าวเป็นลักษณะที่จะเข้าข่ายขาดความน่าไว้วางใจ
อย่างไรก็ดี บริษัทจดทะเบียนหลายแห่งได้มีการจัดทำแนวบรรษัทภิบาลที่ดีของตนเองในระดับที่สูงกว่ากฎหมาย เพื่อสร้างความน่าเชื่อถือ เพิ่มความโปร่งใส และการดำเนินธุรกิจด้วยความรับผิดชอบต่อสังคม ซึ่ง ก.ล.ต. เห็นว่า เป็นเรื่องที่ดีและสนับสนุน
ดังนั้น เมื่อมีข้อสงสัยว่าอาจมีการปฏิบัติไม่เป็นไปตามแนวบรรษัทภิบาลของบริษัทเอง คณะกรรมการของบริษัทนั้นๆ จึงควรพิจารณาว่าจะดำเนินการอย่างไรและเปิดเผยให้ผู้ถือหุ้นได้รับรู้ เพื่อใช้ประกอบการตัดสินใจในฐานะผู้ถือหุ้นของบริษัทจดทะเบียนต่อไป
ทั้งนี้ “ข่าวหุ้นธุรกิจออนไลน์” ได้ทำการสำรวจบรรษัทภิบาลของ ITD พบว่า จากรายงานข้อมูลเกี่ยวกับบรรษัทภิบาลอิตาเลียนไทย 2561 ซึ่งเผยแพร่ทางเว็บไซต์ของบริษัท โดยในเอกสารดังกล่าวมีข้อความระบุในหมวดจริยธรรมธุรกิจและจรรยาบรรณ หัวข้อเกี่ยวกับผู้บริหารต่อสังคมส่วนรวมว่า ไม่กระทำการใดๆ ที่จะมีผลเสียหายต่อทรัพยากรธรรมชาติและสภาพแวดล้อม เอกสารบรรษัทภิบาลอิตาเลียนไทย 2561
